จับตา SET บ่ายรูดต่อ! แพนิกสาธารณสุขไทยล่ม ส่อแววติด “โควิด” รายวันทะลุหมื่นคน
จับตา SET บ่ายเสี่ยงรูดต่อ! แพนิกสาธารณสุขไทยล่ม มีแววตัวเลขติดเชื้อ "โควิด-19" รายวันจะพุ่งทะลุหมื่นคน-รพ.แห่เลื่อนฉีดวัคซีน-โควิดสายพันธุ์ "เดลต้า" ระบาดหลายประเทศทั่วโลก
จับตา SET บ่ายรูดต่อ! แพนิกสาธารณสุขไทยล่ม มีแววตัวเลขติดเชื้อ "โควิด-19" รายวันจะพุ่งทะลุหมื่นคน-รพ.แห่เลื่อนฉีดวัคซีน-โควิดสายพันธุ์ "เดลต้า" ระบาดหลายประเทศทั่วโลก
2 ก.ค. 2564

ผู้สื่อข่าวรายงานว่า แนวโน้มดัชนีตลาดหุ้นไทยภาคบ่ายจะปรับตัวลง เนื่องจากมีกระแสข่าวเกี่ยวกับสถานการณ์การแพร่ระบาดของเชื้อไวรัสโควิด-19 ในประเทศไทยว่า ในช่วงสัปดาห์หน้ามีโอกาสที่ตัวเลขผู้ติดเชื้อไวรัสโควิด-19 รายใหม่ในประเทศไทยจะเพิ่มขึ้นกว่า 10,000 รายต่อวัน ซึ่งสะท้อนให้เห็นถึงระบบสาธารณสุขไทยที่ล่มสลาย จึงทำให้มีแรงขายหุ้นไทยออกมาอย่างหนักในวันนี้
ทั้งนี้ในช่วงเดือนมิ.ย.2564 มีรายงานตัวเลขผู้ติดเชื้อใหม่สูงกว่า 3,000 รายต่อวัน ส่วนตัวเลขผู้เสียชีวิตจากไวรัสโควิด-19 ก็ยังสร้างสถิติสูงสุดใหม่อย่างต่อเนื่อง โดยล่าสุดจากข้อมูลผู้ติดเชื้อโควิด-19 ณ วันที่ 2 ก.ค.2564 พบว่า มีผู้ติดเชื้อใหม่รวม 6,087 ราย ยอดป่วยสะสมตั้งแต่วันที่ 1 เม.ย.2564 อยู่ที่ 242,058 ราย แต่หากรวมยอดป่วยสะสมตั้งแต่เริ่มต้นจนถึงวันนี้จะอยู่ที่ 270,921 ราย ส่วนยอดผู้เสียชีวิต 61 รายทำสถิติสูงสุดใหม่ต่อเนื่องจากวานนี้  (1 ก.ค.)
ขณะที่สถานการณ์การฉีดวัคซีนต้านไวรัสโควิด-19 ในประเทศไทยนั้น ล่าสุดมีรายงานว่า โรงพยาบาลหลายแห่งในประเทศ ประกาศเลื่อนการฉีดวัคซีนโควิด-19 สำหรับผู้จองคิวเข้ารับวัคซีนผ่าน ระบบหมอพร้อม โดยเฉพาะกลุ่มที่จองคิวฉีดในเดือนกรกฎาคม โดยเบื้องต้นพบว่าเหตุผลส่วนใหญ่มาจากการไม่ได้รับการจัดสรรวัคซีน ซึ่งทางโรงพยาบาลระบุว่า จะทำการติดต่อกลับไป เมื่อได้รับการจัดสรรวัคซีนเป็นที่เรียบร้อยแล้ว
สำหรับจำนวนการได้รับวัคซีนสะสม (28 ก.พ. – 1 ก.ค. 2564) รวม 10,227,183 โดส ใน 77 จังหวัด แบ่งเป็น ผู้ได้รับวัคซีน เข็มที่ 1 จำนวน 7,364,585 ราย และผู้ได้รับวัคซีน เข็มที่ 2 จำนวน 2,862,598 ราย
ด้านนักวิเคราะห์บล.โกลเบล็ก ระบุในบทวิเคราะห์ (2 ก.ค.) คาดดัชนีในภาคบ่ายยังอยู่ในแดนลบ เนื่องจากมีแรงขายในหุ้นกลุ่มอิเลกทรอนิกส์ และกลุ่มเดินเรือ จากความกังวลเรื่องโควิดสายพันธุ์เดลต้าระบาดในหลายประเทศทั่วโลก นอกจากนี้จำนวนผู้ติดเชื้อโควิดในไทยที่เพิ่มขึ้นต่อเนื่องเป็นปัจจัยกดดันเพิ่มเติม แนวรับ 1,575 แนวต้าน 1,591